ครม. รับทราบความเห็น ป.ป.ช. สั่งชะลอสร้างเทอร์มินอลทิศเหนือ “สุวรรณภูมิ” 4.2 หมื่นล้าน
ครม. รับทราบความเห็น ป.ป.ช. สั่งชะลอสร้างเทอร์มินอลทิศเหนือ “สุวรรณภูมิ” 4.2 หมื่นล้าน 
ครม. รับทราบความเห็น ป.ป.ช. สั่งชะลอสร้างเทอร์มินอลทิศเหนือ “สุวรรณภูมิ” 4.2 หมื่นล้าน
23 มี.ค. 2564

นายอนุชา บูรพชัยศรี โฆษกประจำสำนักนายกรัฐมนตรี แถลงภายหลังการประชุมคณะรัฐมนตรี (ครม.) วันนี้ (23 มี.ค.64) ว่า ครม.มีมติรับทราบข้อเสนอแนะเพื่อป้องกันการทุจริต กรณีศึกษา โครงการพัฒนาท่าอากาศยานสุวรรณภูมิ ระยะที่ 2 กรณีการก่อสร้างส่วนต่อขยายอาคารผู้โดยสารด้านทิศเหนือ (North Expansion) จากสำนักงานคณะกรรมการป้องกันและปราบปรามการทุจริตแห่งชาติ (ป.ป.ช.)
โดยให้บริษัท ท่าอากาศยานไทย จำกัด(มหาชน) หรือ AOT หรือ ทอท. ไปดำเนินการขยายอาคารผู้โดยสารด้านทิศตะวันออก (East Expansion) และทิศตะวันตก (West Expansion) และก่อสร้างอาคารผู้โดยสารด้านทิศใต้ เป็นลำดับแรกก่อน
ทั้งนี้ เนื่องจากการก่อสร้างส่วนต่อขยายอาคารผู้โดยสารด้านทิศเหนือยังไม่ได้เริ่มออกแบบและจัดทำรายงานการประเมินผลกระทบสิ่งแวดล้อม และจะต้องใช้งบประมาณสูงถึง 42,000 ล้านบาท ขณะที่การก่อสร้างส่วนขยายอาคารผู้โดยสารด้านทิศตะวันออกและทิศตะวันตกใช้งบประมาณเพียง 12,000 ล้านบาท แต่สามารถรองรับผู้โดยสารได้ 30 ล้านคนต่อปีเท่ากัน
นอกจากนี้ การรองรับผู้โดยสารของส่วนต่อขยายอาคารผู้โดยสารด้านทิศเหนือจำนวน 30 ล้านคนต่อปีนั้น อาจไม่สอดคล้องกับจำนวนหลุมจอดอากาศยาน รวมทั้งยังเพิ่มภาระให้ผู้โดยสารโดยไม่จำเป็น เพราะจะต้องนั่งรถไฟเพื่อเดินทางระหว่างอาคารถึง 3 – 4 ต่อ ส่งผลทำให้ปริมาณการสัญจรบนทางหลวงพิเศษหมายเลข 7 กรุงเทพ – ชลบุรี (มอเตอร์เวย์) ติดขัด เพราะอาคารผู้โดยสารขนาดใหญ่ตั้งอยู่รวมกันเพียงด้านเดียว
ดังนั้น ครม. จึงให้กระทรวงคมนาคม รับข้อเสนอแนะและข้อสังเกตดังกล่าว เพื่อให้ ทอท. เร่งดำเนินการก่อสร้างส่วนต่อขยายอาคารผู้โดยสารด้านทิศตะวันออก ซึ่งอยู่ในแผนงานเดิมโดยเร็ว ให้สอดคล้องกับอาคารเทียบเครื่องบินรองหลังที่ 1 ที่กำลังจะเปิดให้บริการในปี พ.ศ. 2565 และดำเนินโครงการก่อสร้างส่วนต่อขยายอาคารผู้โดยสารด้านทิศตะวันตกในคราวเดียวกัน เพื่อให้ท่าอากาศยานสุวรรณภูมิ สามารถรองรับผู้โดยสารสูงสุด 75 ล้านคนต่อปี ลดความแออัดของอาคารผู้โดยสารปัจจุบัน รวมทั้งให้ ทอท. ก่อสร้างอาคารผู้โดยสารด้านทิศใต้ เพื่อรองรับอาคารผู้โดยสารได้สูงสุด 120 ล้านคนต่อปี